ครม.ไฟเขียวพักหนี้เกษตรกร-ผู้มีรายได้น้อย
ครม.อนุมัติโครงการพักหนี้เกษตรกรรายย่อยและประชาชนผู้มีรายได้น้อย
30 ต.ค. 2565

ครม.อนุมัติโครงการพักหนี้เกษตรกรรายย่อยและประชาชนผู้มีรายได้น้อย
นายบุญทรง เตริยาภิรมย์ รมช.คลัง กล่าวว่า ที่ประชุม ครม.มีมติเห็นชอบโครงการพักหนี้เกษตรกรรายย่อยและประชาชนผู้มีรายได้น้อยที่มีหนี้คงค้างต่ำกว่า 5 แสนบาท เพื่อช่วยบรรเทาภาระหนี้สินของเกษตรกรรายย่อยและประชาชนผู้มีรายได้น้อยที่มีปัญหาชำระหนี้ โดยให้กลุ่มเป้าหมายดังกล่าวมีโอกาสนำเงินที่ต้องส่งชำระหนี้ไปฟื้นฟูตนเองในการประกอบอาชีพและปรับปรุงประสิทธิภาพการผลิตของครัวเรือนให้ดีขึ้นระหว่างการพักชำระหนี้ พร้อมทั้งสร้างโอกาสการเพิ่มพูนความรู้ในการพัฒนาอาชีพและการดำรงชีวิต เพื่อเป็นการยกระดับคุณภาพชีวิตและความเป็นอยู่ที่ดีขึ้น ซึ่งเป็นการแก้ไขปัญหาหนี้สินอย่างบูรณาการและยั่งยืน
โดยโครงการดังกล่าวมีเป้าหมายพักหนี้ให้กับลูกค้าสถาบันการเงินเฉพาะกิจ 6 แห่ง ได้แก่ 1.ลูกค้าธนาคารเพื่อการเกษตรและสหกรณ์การเกษตร ที่กู้เงินเพื่อการประกอบอาชีพ จัดหาที่อยู่อาศัย ฯลฯ โดยเป็นลูกค้าที่มีหนี้ค้างชำระและ/หรือหนี้ปรับปรุงโครงสร้างหนี้ หรือเป็นลูกค้าในพื้นที่ที่มีเหตุการณ์ความไม่สงบใน 3 จังหวัดชายแดนภาคใต้(ยะลา ปัตตานี นราธิวาส) 2.ลูกค้าบุคคลธรรมดาของธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย ธนาคารอาคารสงเคราะห์ ธนาคารอิสลามแห่งประเทศไทย และบรรษัทตลาดรองสินเชื่อที่อยู่อาศัย ที่กู้เงินเพื่อการประกอบอาชีพ จัดหาที่อยู่อาศัย ฯลฯ และมีสถานะหนี้เป็นหนี้ที่ไม่ก่อให้เกิดรายได้(Non Performing Loans-NPLs) และ/หรือหนี้ปรับปรุงโครงสร้างหนี้ โดยลูกค้ากลุ่มดังกล่าวจะต้องเป็นผู้ที่อยู่ในระบบภาษีเงินได้บุคคลธรรมดาด้วย ทั้งนี้ ลูกหนี้ทั้ง 2 กลุ่ม ต้องมียอดต้นเงินกู้คงเหลือรวมทุกสัญญาในทุกสถาบันการเงินรายละไม่เกิน 500,000 บาท โดยสถานะหนี้ดังกล่าวเป็นข้อมูล ณ วันที่ 30 มิถุนายน 2554 ซึ่งในเบื้องต้นพบว่ามีลูกค้าที่มีสิทธิเข้าร่วมโครงการมีประมาณ 775,090 บัญชี หรือร้อยละ 12.48 ของจำนวนบัญชีทั้งหมดของสถาบันการเงินเฉพาะกิจทั้ง 6 แห่ง และมีมูลหนี้คงค้าง 90,502.55 ล้านบาท หรือร้อยละ 5.76 ของมูลหนี้คงค้างทั้งหมดของสถาบันการเงินเฉพาะกิจทั้ง 6 แห่ง
สำหรับสถาบันการเงินเฉพาะกิจที่ร่วมโครงการจะพักหนี้ให้ลูกค้าที่สมัครใจเข้าร่วมโครงการเป็นเวลา 3 ปี ย้อนหลังตั้งแต่วันที่ 1 ตุลาคม 2554  ถึงวันที่ 30 กันยายน 2557 โดยเป็นการพักชำระต้นเงินกู้ และดอกเบี้ยที่เกิดขึ้นในช่วงเวลาดังกล่าว และเมื่อสิ้นสุดโครงการลูกค้าต้องกลับมาเริ่มชำระหนี้ตามแผนการชำระหนี้ใหม่ที่ได้ตกลงร่วมกับสถาบันการเงินเฉพาะกิจ โดยระหว่างการพักชำระหนี้ ลูกค้าไม่มีสิทธิขอกู้เงินจากสถาบันการเงินเฉพาะกิจที่ขอพักชำระหนี้ แต่สามารถออกจากโครงการก่อนระยะเวลา 3 ปี ได้ในระหว่างเข้าร่วมโครงการ ลูกค้าจะได้รับการฟื้นฟูอาชีพที่เหมาะสมตามภูมิสังคม และพัฒนาความรู้ ศักยภาพในการประกอบอาชีพ โดยกระทรวงการคลังจะร่วมกับสถาบันการเงินเฉพาะกิจและหน่วยงานที่เกี่ยวข้อง จัดทำแนวทางการอบรมฟื้นฟูที่เหมาะสมตามประเภทลูกหนี้ที่เข้าร่วมโครงการ
ทั้งนี้ สถาบันการเงินเฉพาะกิจที่เกี่ยวข้องจะเปิดลงทะเบียนลูกค้าที่มีสิทธิเข้าร่วมโครงการในวันที่ 15 พฤศจิกายน 2554 โดยมีระยะเวลาการลงทะเบียนและคัดกรองลูกค้าประมาณ  3 เดือน โดยผู้สนใจสามารถติดต่อสอบถามรายละเอียดเพิ่มเติมได้ที่สถาบันการเงินเฉพาะกิจที่เข้าร่วมโครงการทุกสาขา หรือติดต่อธนาคารเพื่อการเกษตรและสหกรณ์การเกษตร โทร.02-5550555, ธนาคารออมสิน โทร. 1115, ธนาคารพัฒนาวิสาหกิจขนาดกลางและขนาดย่อมแห่งประเทศไทย โทร. 1357, ธนาคารอาคารสงเคราะห์ โทร. 02-6459000, ธนาคารอิสลามแห่งประเทศไทย โทร. 1302 และบรรษัทตลาดรองสินเชื่อที่อยู่อาศัย โทร. 02-6189933